text: অভিষেককে নিয়ে তৃণমূলে আসছে বড় সিদ্ধান্ত
  ভারতের এবারের পুরো নির্বাচনপর্বেই সব রাজনৈতিক নেতাদের অন্যতম ইস্যু ছিলেন অভিষেক বন্দ্যোপাধ্যায়। কয়লা কেলেঙ্কারি থেকে শুরু করে গরু পাচারের প্রসঙ্গ তোলাসহ নানাভাবে তীর ধরা হয়েছে অভিষেকের দিকে।
  নির্বাচনী প্রচারনার ময়দান আরো চাঙ্গা করতে বিজেপি নেতাদের কথায় কথায় উঠে এসেছে মমতার ভাইপো অভিষেকের কথা। এত সব ঘটনার পরেও নির্বাচনের ফলাফলে বিজেপি জয়ের ধারের কাছেও যেতে পারেনি বরং আবার ক্ষমতায় ফিরেছে তৃণমূল। এই ঘটনার পরেও বিজেপির বিতর্ক সরেনি তৃণমূলের সর্বভারতীয় সভাপতি অভিষেক বন্দ্যোপাধ্যায়ের থেকে। এমনকি তাকে নাবালক বলেও কটূক্তি করেন বিজেপির বিরোধী দলের নেতা ও নন্দীগ্রামের বিধায়ক শুভেন্দু অধিকারী।
  এবার সেই অভিষেকের হাতেই সংগঠনের গুরুত্বপূর্ণ ও অতিরিক্ত দায়িত্ব তুলে দিতে পারেন তৃণমূল সুপ্রিমো মমতা বন্দ্যোপাধ্যায়। এ নিয়ে বিশেষ প্রতিবেদন প্রকাশ করেছে হিন্দুস্তান টাইমস।
  খবরে বলা হয়, তৃণমূলের বিপুল জয়ের পরে শনিবার কলকাতায় তাদের বিশেষ বৈঠক রয়েছে। জানা যায়, সব সিনিয়র লিডারদেরকেই এ বৈঠকে ডাকা হয়েছে। সেখানে দলের জন্য পরবর্তী ধাপ ফেলতে কী কী সিদ্ধান্ত হতে যাচ্ছে সেটিতেই এখন নজর সবার। জাতীয় ক্ষেত্রে তাদের প্রাসঙ্গিকতা বৃদ্ধিতে কী আলোচনা হয় সেদিকেও নজর দলের অনেকেরই।
  দলের কেউ কেউ বলছেন, সেখানে সাংগঠনিক ক্ষেত্রে কয়েকটি বড় ঘোষণা ও রদবদলের সম্ভাবনা রয়েছে। সেখানেই অভিষেককে দলের কোন গুরুত্বপূর্ণ ও অতিরিক্ত দায়িত্ব দেয়া হবে কি না সেদিকেও নজর রয়েছে অনেকেরই।
  এক তৃণমূল নেতার বরাত দিয়ে হিন্দুস্তান টাইমস জানায়, যুব শক্তিকে আরও তুলে ধরার ব্যাপারে নেত্রী কী বার্তা দেন সেদিকেই তাকিয়ে রয়েছে তৃণমূল নেতারা। ২০১৯ থেকেই এটা তৃণমূলের অভ্যন্তরীণ রণকৌশল।